Internasionale Verslag – 21 April 2020 - Corona Krisissentrum
Tuis / COVID-19 / Internasionale Verslag – 21 April 2020
Internasionale Verslag – 21 April 2020
Hier is die jongste internasionale verwikkelinge met die koronapandemie:
President Donald Trump van Amerika het aangekondig dat alle immigrasie na die VSA gestaak gaan word. Trump het laat Maandagaand (Dinsdagoggend in Suid-Afrika) op Twitter aangekondig dat hy 'n uitvoerende bevel gaan onderteken wat alle immigrasie tydelik stopsit. Weens die koronapandemie het die meeste immigrasie na die VSA die afgelope paar weke reeds tot stilstand gekom met geen visums wat uitgereik word nie en geen burgerskapaansoeke wat tans oorweeg word nie. Volgens hierdie bevel sal enige persone wat tans onwettig oor die grens Amerika ingaan onmiddellik teruggestuur word. Enkele uitsonderings sal geld waarvan gasarbeiders vir die landboubedryf een uitsondering is. Sowat 10% van alle mense wat op Amerikaanse plase werk, kom uit die buiteland.
Drie Amerikaanse deelstate, Georgia, Tennessee en Suid-Carolina het almal aangekondig dat hulle inperkingsmaatreëls gaan uitfaseer. Die sterftesyfer in die VSA weens COVID-19 het intussen tot byna 43 000 gestyg terwyl sowat 800 000 mense positief vir die virus getoets het. Dr Anthony Fauci, een van President Trump se hoof raadgewers oor die koronapandemie, het Maandag gesê dat die VSA sy toetskapasiteit verder moet uitbrei en dat minstens drie keer meer mense per dag getoets moet word ten einde die verspreiding van die virus onder beheer te kry.
Data wat deur die Amerikaanse Departement van Finansies beskikbaar gestel is, wys dat die meeste Amerikaanse deelstate vinnig besig is om al hulle kontant wat vir werkloosheidsvoordele geoormerk is, op te gebruik. Die meeste state beskik oor spesiale fondse waarin geld oor tyd opgebou word om in ekonomiese moeilike tye werkloosheidsvoordele te kan betaal. 'n Staat soos New York het reeds hulle fondse opgebruik en het gister die federale regering vir 'n rentevrye lening van 4 miljard Euro gevra sodat werkloosheidsvoordele ononderbroke betaal kan word. Byna die helfte van Amerikaanse deelstate het sedert die einde van Februarie 'n daling van dubbel syfer persentasies in hulle trustfondse beleef. Daar word verwag dat werkloosheid in die VSA hierdie maand en selfs in Mei kan bly styg en dat meer state dan sonder die nodige kontant gaan wees om werkloosheidsvoordele te bly betaal.
Die wêreld het Maandag iets beleef wat nog nooit vantevore gebeur het nie toe Amerikaanse oliepryse met meer as 100% gedaal het en olie op 'n stadium minus 40 dollar per vaatjie gekos het. Dit het intussen weer tot net bo nul dollar herstel, maar Maandag se gebeure bewys dat daar tans 'n enorme oorskot aan ru-olie bestaan en dat die probleem nog vir lank gaan voortduur. Die laer vraag in olie word veral gedryf deur die feit dat die internasionale lugvaartbedryf bykans tot stilstand gekom het en dat byna 50% van die wêreld se bevolking steeds tot hulle huise beperk word en mense dus nie juis motors gebruik nie. Die prys van 'n vaatjie Brent ru-olie het vanoggend (Dinsdag) tot net bo 20 dollar per vaatjie gedaal.
Die Wêreldgesondheidsorganisasie sê dat daar geen bewyse bestaan dat die koronavirus in 'n laboratorium ontstaan het nie. Volgens die WGO is daar bewyse dat die virus verlede jaar by vlermuise in China ontstaan het en toe aan mense oorgedra is. Daar het die afgelope tyd baie vrae ontstaan oor of die Chinese regering die waarheid oor die oorsprong van die virus praat veral nadat dit aan die lug gekom het dat laboratoriums in China wat die virus reeds in November geïdentifiseer het deur die Chinese regering opdrag gegee is om alle monsters en bevindinge te vernietig. Die Australiese regering het gister gevra dat 'n internasionale ondersoek na die ontstaan van die koronavirus gedoen moet word.
Inperkingsmaatreëls raak steeds 'n groot deel van die wêreld se bevolking en betogings daarteen is besig om na meer wêreldstreke uit te brei. Maandag het betogings in meer as 10 Amerikaanse state teen die inperkingsmaatreëls plaasgevind. 'n Betoging het ook in Parys Frankryk plaasgevind, terwyl mense in Brasilië, Argentinië en Indië ook teen inperkingsmaatreëls betoog het.
Die Italiaanse Eerste Minister, Giuseppe Conte, het aangekondig dat Italië op 4 Mei sal begin om inperkingsmaatreëls uit te faseer. Die Italiaanse regering sal voor die einde van hierdie week 'n aankondiging maak oor hoe die uitfasering gaan werk. Meer as 24 000 mense is in Italië weens COVID-19 oorlede. Dit is 0,04% van die land se bevolking. Meer as 181 000 mense het in die land positief vir die virus getoets.
Groot feeste, sportbyeenkomste en gebeure regoor die wêreld word steeds gekanselleer met aktiwiteite wat in September en Oktober sou plaasvind wat selfs nou al gekanselleer word. Die goewerneur van die Duitse deelstaat Beiere, Markus Söder, het aangekondig dat vanjaar se Oktoberfest ook gekanselleer word. Die fees sou van 19 September tot 4 Oktober plaasgevind het. Verlede jaar het 6 miljoen mense die fees bygewoon. Die Oktoberfest word reeds vir 210 jaar in München aangebied en verlede jaar het die fees 'n inkomste van 1 miljard Euro gelewer. Die kansellasie van die fees gaan 'n enorme finansiële terugslag vir die stad, die deelstaat en die honderde ondernemings wat daarby betrokke is, beteken. Oktoberfest is laas gedurende die Tweede Wêreldoorlog gekanselleer.
Koningin Elizabeth II van die Verenigde Koninkryk word vandag 94 jaar oud, maar dit sal sonder die gebruiklike militêre parade en geweer saluut plaasvind. Die koningin en haar 98-jarige man, Prins Philip, is anders as wat gewoonlik die geval is nie vanjaar met haar verjaardag in Buckingham Paleis in Londen nie, maar verkeer tans in afsondering by hulle somerwoning in Windsor. Dit is die eerste keer sedert die Tweede Wêreldoorlog dat die Koningin se verjaardag nie op die gebruiklike wyse in Londen gevier word nie.
'n Hartseer verhaal uit die VSA is dat twee susters in Texas presies 102 jaar na mekaar onderskeidelik aan die Spaanse griep en COVID-19 oorlede is. Selma Ryan van Austin in Texas is op 14 April op 96-jarige ouderdom aan COVID-19 oorlede. Haar suster Esther is op 5 jarige ouderdom op 14 April 1918 aan die Spaanse griep oorlede.